Nombroses novetats en valencià per a petits lectors i per a adults han arribat a la Biblioteca Municipal
2025-07-24

Les Biblioteques Municipals de Burjassot han adquirit, recentment, nombroses novetats literàries en valencià, tant per a adults com per a petits lectors, que ja estan a la seua disposició tant a la Biblioteca Infantil com a la Biblioteca d’Adults.

Quant als títols per a adults recentment adquirits destaca, per exemple, els assajos L’home a la recerca de sentit, la famosa obra del psiquiatre austríac Viktor Frankl o Personal i Transferible, el llibre que arreplega les vivències i reflexions dels anys de plenitud del cantautor valencià Raimon. S’han adquirit també nombroses novel·les, moltes d’elles guanyadores de diferents premis literaris com Les Puces, de Manel Hurtado (Premi Ciutat de València de Narrativa 2022), Les absències, d’Irene Klein Fariza (Premi València Nova de Narrativa), La germandat de l’àngel caigut, de Jaume Clotet (Premi Josep Pla 2024) o Nascuts del fang, de Víctor Labrado (Premi de Novel·la Ciutat d’Alzira). Els socis i sòcies trobaran també, en les prestatgeries de novetats en llengua valenciana Història d’un piano, de Ramon Gener (Premi Ramonn Llull 2024), Si tenim vida i salut, de Josep Franco (Premi València Alfons el Magnànim de Narrativa en Valencià 2023) i Plaers, d’Anna Rubio (Premi de Literatura Eròtica de la Vall d’Albaida).

Així mateix està a la disposició dels lectors i lectores Vicent Andrés Estellés. La veu d’un poble, la primera biografia sobre el poeta de Burjassot, escrita pel músic i escriptor Pau Alabajos. En poesia, destaca L’ombra de les hores, de Jordi Sola Coll, (Premi Miquel de Palol 2023) i Una tendresa oculta (Poemes escollits), de Vicent Andrés Estellés.

Quant a la literatura infantil i juvenil en valencià que ja està disponible a la Biblioteca Infantil, destaquen nombrosos títols que abasten diferents temàtiques d’actualitat com la diversitat familiar, la relació amb les mascotes, les professions estereotipades, el respecte al diferent o les addiccions a les pantalles, entre altres, deixant molt espai també per a l’aventura i la imaginació. En la franja d’edat de 5 anys, destaca Juguem?, de Ilan Brenman, un conte per a fer veure als xiquets les coses que es perden per usar tant les pantalles. Mon pare és un carranc, de Cristina Oleby i Ets única, mama, de Raquel Deu Regal, aborden les relacions entre pares i fills, les professions estereotipades i els hàbits saludables, per als lectors de 6 i 7 anys.

En literatura juvenil, els lectors i lectores de més de 13 anys tenen disponible El temps d’Aila, una novel·la de Vicent Josep Borràs Castañer que aborda el que va ser el confinament per als adolescents; Imparables: diari de com vam dominar la terra, l’últim assaig de Yuval Noah Harari, molt demandat com a lectura escolar en els instituts; Dos mes dos: i altres grans enigmes de la meua adolescència, de José Antonio Francés; Un ewok al jardí, de Pedro Ramos (Premi Edebé de Literatura Juvenil 2022) i un clàssic, El gos dels Baskerville, d’Arthur Conan Doyle, entre molts altres títols per a gaudir d’una bona lectura, en valencià.